
Text rozhodnutia
Súd: Krajský súd Bratislava Spisová značka: 2Co/277/2010 Identifikačné číslo súdneho spisu: 1509211980 Dátum vydania rozhodnutia: 24. 10. 2012 Meno a priezvisko sudcu, VSÚ: JUDr. Darina Kriváňová ECLI: ECLI:SK:KSBA:2012:1509211980.2 Uznesenie Krajský súd v Bratislave v právnej veci navrhovateľky: I. V., W.. XX.XX.XXXX, M. F.: Y. XXXX/X, XXX XX F., zastúpená advokátom Mgr. Marekom Turočekom, Advokátska kancelária so sídlom: Galvaniho 7/D, 821 04 Bratislava, proti odporcom: 1. S. L..C..I.., L. L.: F. XXXX/X, XXX XX M., K.: XX XXX XXX, zastúpený advokátkou JUDr. Máriou Habalčíkovou, Advokátska kancelária so sídlom: Bakalárska 4/1, 971 01 Prievidza, 2. Y. T., W.. XX.XX.XXXX, M. F.: H. XXXX/XX, XXX XX Ž., zastúpený advokátom Mgr. Ľubomírom Hagarom, Advokátska kancelária Hagara-Hagarová, s. r. o. so sídlom: Daniela Dlabača 35, 010 01 Žilina, IČO: 36 806 498, o určenie vlastníctva a neplatnosť dobrovoľnej dražby a o návrhu na oslobodenie od súdnych poplatkov, na odvolanie navrhovateľky proti uzneseniu Okresného súdu Bratislava V. zo dňa 02.11.2010, č. k. 6C 263/2009-204, takto r o z h o d o l : Odvolací súd napadnuté uznesenie súdu prvého stupňa p o t v r d z u j e. o d ô v o d n e n i e : Napadnutým uznesením prvostupňový súd nepriznal navrhovateľke oslobodenie od platenia súdnych poplatkov a to v konaní, v ktorom vystupuje ako navrhovateľka, kde navrhovateľka sa domáha určenia vlastníctva k nehnuteľnostiam, a to k bytu v F. na Y. G. Č.. X, F. Č.. XX, nachádzajúci sa na XX. poschodí ako aj k pozemku a podielu na spoločných častiach a spoločných zariadeniach domu a spoluvlastníckeho podielu o veľkosti XXXX/XXXXXX-in a nebytového priestoru č. XXX na X. poschodí vchodu č. X na Y. G. a určenia, že dobrovoľná dražba nehnuteľnosti, vyššie uvedeného bytu, je neplatná. Svoje rozhodnutie súd prvého stupňa odôvodnil tým, že z predložených podkladov navrhovateľky o jej osobných, majetkových a zárobkových pomeroch má za to, že na strane navrhovateľky nie je taká ťaživá sociálna situácia, ktorá by odôvodňovala priznanie oslobodenia od súdnych poplatkov. Navrhovateľka má pravidelný mesačný príjem pozostávajúci zo starobného a vdovského dôchodku spolu vo výške 464,10 eur. Súd prvého stupňa prihliadol na skutočnosť, že navrhovateľka nemá žiadnu vyživovaciu povinnosť ani žiadne dlhy. Napriek výške súdneho poplatku vo výške 199,- eur súd prvého stupňa vzal do úvahy, že súdny poplatok je jednorazová platba, ktorá nepostihuje navrhovateľku pravidelne. V neposlednom rade súd prihliadol taktiež na skutočnosť, že navrhovateľka na hájenie svojich záujmov splnomocnila advokáta, pričom súdu prvého stupňa nebolo nijako preukázané, že by sa jednalo o bezplatnú právnu pomoc. Súd prvého stupňa zároveň nespochybnil, že ide o právo navrhovateľky dať sa v konaní zastupovať advokátom, na druhej strane musí každý účastník konania rátať aj s možnosťou, že v konaní nebude úspešný. Ak má teda navrhovateľka finančné prostriedky na zaplatenie advokátskych trov, mala by mať finančné prostriedky aj na zaplatenie súdnych poplatkov. Keďže navrhovateľka nespĺňa jednu z dvoch kumulatívnych podmienok, súd prvého stupňa uviedol, že sa nemusel zaoberať splnením druhej podmienky či u navrhovateľky nejde o svojvoľné alebo zrejme bezúspešné uplatňovanie práva, a preto súd prvého stupňa navrhovateľke oslobodenie od súdnych poplatkov nepriznal. Proti tomuto uzneseniu podala prostredníctvom svojho právneho zástupcu v zákonnej lehote odvolanie navrhovateľka, ktorá nesúhlasí s rozhodnutím súdu prvého stupňa a žiada napadnuté uznesenie súdu prvého stupňa zmeniť tak, aby odvolací súd navrhovateľke priznal úplné oslobodenie od súdnych poplatkov. V podanom odvolaní poukázala na to, že na jednej strane súd prvého stupňa správne zistil, že celkové mesačné príjmy navrhovateľky predstavujú sumu 464,10 eur a že navrhovateľka nemá žiadne vyživovacie povinnosti, ani povinnosti titulom splácania dlhov, na druhej strane sa domnieva, že súd prvého stupňa mal zobrať do úvahy skutočnosť, že navrhovateľka musí niekde bývať a stravovať sa. Rovnako sa podľa navrhovateľky mal súd prvého stupňa zaoberať výpočtom chronických chorôb, ktorými navrhovateľka trpí. Zároveň súd prvého stupňa opomenul podľa navrhovateľky posudzovať minimálnu čiastku, ktorá navrhovateľke mesačne zostane na úhradu jej osobných, hygienických a aj kultúrnych potrieb. Napriek skutočnosti, že navrhovateľka v súčasnosti nie je vlastníčkou bytu, v ktorom býva, avšak svoje vlastnícke právo žiada priznať v prebiehajúcom konaní, pravidelne uhrádza náklady na služby spojené s užívaním bytu, ktorých výška predstavuje spolu 250 eur mesačne a náklady na telefón spolu vo výške cca 30 eur mesačne. K tomu je potrebné pripočítať náklady na doplatky za pravidelne užívané lieky spolu vo výške cca 60 eur mesačne a výdavky na stravu a základné hygienické potreby vo výške cca 120 eur mesačne. Po spočítaní všetkých vyššie uvedených, plne odôvodnených a preukázateľných výdavkov predstavuje suma pravidelných mesačných výdavkov navrhovateľky cca 460 eur, v ktorej však nie sú zarátané ďalšie výdavky na uspokojenie osobných a kultúrnych potrieb navrhovateľky. Ďalej podotkla, že zistenie súdu prvého stupňa, že zaplatenie vyrubeného súdneho poplatku údajne nijako nepostihne navrhovateľku, nepovažuje za správne a udržateľné. Poukázala na skutočnosť, že navrhovateľka v prvostupňovom konaní zaplatila na súdne poplatky spolu 232 eur, na čo by mal súd pri rozhodovaní o oslobodení od súdnych poplatkov rovnako prihliadnuť. V závere podaného odvolania nesúhlasí so záverom súdu prvého stupňa, že najatím advokáta preukázala navrhovateľka svoju spôsobilosť zaplatiť súdne poplatky. Vzhľadom na pomery navrhovateľky, právny zástupca nevyúčtoval a ani od navrhovateľky inak neprijal akúkoľvek odmenu za poskytnuté služby. Odvolací súd prejednal vec podľa § 212 ods. 1 O.s.p. bez pojednávania podľa § 214 ods. 2 O.s.p. a dospel k záveru, že odvolanie navrhovateľky nie je dôvodné a napadnuté uznesenie súdu prvého stupňa je vecne správne. Podľa ust. § 138 ods. 1 O.s.p. na návrh môže súd priznať účastníkovi celkom alebo sčasti oslobodenie od súdnych poplatkov, ak to pomery účastníka odôvodňujú a ak nejde o svojvoľné alebo zrejme bezúspešné uplatňovanie alebo bránenie práva. Ak nerozhodne súd inak, vzťahuje sa oslobodenie na celé konanie a má i spätnú účinnosť; poplatky zaplatené pred rozhodnutím o oslobodení sa však nevracajú. Odvolací súd považuje za dôležité podotknúť, že obsahom práva na spravodlivý súdny proces v zmysle čl. 6 Dohovoru o ochrane ľudských práv a základných slobôd v spojení s čl. 46 ods. 1 Ústavy SR je umožniť každému bez rozdielu reálny prístup k súdu, čomu korešponduje povinnosť súdu vo veci konať a rozhodnúť. Právo na súdnu ochranu zabezpečujú a vykonávajú jednotlivé ustanovenia Občianskeho súdneho poriadku. V rámci garantovaného práva na súdnu ochranu sa realizuje aj právo na prístup súdu, ktoré však nie je absolútne, keď jeho obmedzenie je dané legitímnym cieľom, ktorý štát sleduje v súvislosti s poplatkovou povinnosťou účastníkov konania. Na druhej strane však štát prostredníctvom inštitútu oslobodenia od súdnych poplatkov zabezpečuje určitej kategórie osôb prístup súdu aj bez zaplatenia súdnych poplatkov za súčasného splnenia vyššie uvedených zákonných predpokladov. Z tohto hľadiska je preto potrebné pri rozhodovaní v zmysle vyššie uvedeného ustanovenia zákona zabezpečiť spravodlivú a primeranú rovnováhu medzi záujmom štátu na vyberaní súdnych poplatkoch a záujmom žiadateľa domáhať sa svojich nárokov súdnou cestou. Právo na spravodlivý proces však nezahŕňa právo účastníka konania, aby sa súd stotožnil s jeho skutkovými a právnymi názormi, navrhovaným hodnotením dôkazov; rovnako nezakladá právo účastníka na to, aby bol v konaní pred súdom úspešný tak, aby sa rozhodlo v súlade s jeho návrhom. Z uvedeného možno dôvodiť, že právo na spravodlivý súdny proces neobsahuje ani právo na vyhovenie procesnému návrhu účastníka na priznanie oslobodenia od súdnych poplatkov, a ktorá mu nezaručuje ani bezvýhradné právo na bezplatné súdne konanie. V zmysle ust. § 138 ods. 1 O.s.p. sú pre priznanie oslobodenia od súdnych poplatkov rozhodujúce jednak majetkové, zárobkové, rodinné, zdravotné, osobné pomery účastníka a tiež skutočnosť, či zo strany účastníka domáhajúceho sa priznania oslobodenia od súdnych poplatkov, nejde buď o svojvoľné alebo zrejme bezúspešné uplatňovanie či bránenie práva; pričom obidva predpoklady musia byť súčasne naplnené. Úlohou súdu je pri rozhodovaní o návrhu na oslobodenie od súdnych poplatkov tak vyhodnotiť celkové pomery žiadateľa (zárobkové, majetkové, rodinné, sociálne, zdravotné, osobné). Súd zhodnotí všetky relevantné zistenia z hľadiska opodstatnenosti záveru, či úhradou súdneho poplatku vo vyrubenej výške dôjde k takému závažnému zásahu do majetkovej sféry žiadateľa, že by mu privodila stav hmotnej núdze a znemožnila by mu tak efektívne sa v konaní svojich ohrozených či porušených práv a právom chránených záujmov domáhať. Pri posudzovaní druhej podmienky treba brať na zreteľ, že o svojvôľu pôjde spravidla vtedy, ak by išlo o zneužívanie práva, ktoré by inak účastníkovi náležalo tak, že by sa jeho uplatnením sledoval iný účel, aký zákon predpokladá, tak napr. by bolo právo uplatňované so zámerom poškodiť druhého účastníka na jeho právach či majetku so zjavnou snahou oddialiť splnenie povinnosti nepochybne ho zaväzujúcej. O zrejme bezúspešné uplatňovanie, či bránenie práva, by išlo v prípade, ak by z rozhodujúcich tvrdení, na pravdivosť ktorých by nebolo potrebné vykonávať už dokazovanie, bolo nepochybné, že pre účastníka (žiadateľa) nemožno priaznivé rozhodnutie vo veci samej dôvodiť, napr. keď pre jeho úspešné uplatnenie nároku bude absentovať zákonný podklad a bude už vyriešený záväzne v inom konaní. Z obsahu spisu v danej veci vyplýva, že navrhovateľka je podľa Potvrdenia o osobných, majetkových a zárobkových pomerov poberateľkou starobného dôchodku vo výške 350,60 eur mesačne a vdovského dôchodku vo výške 113,50 eur mesačne, t.j. navrhovateľkine príjmy predstavujú celkovo sumu 464,10 eur mesačne. Vo vzťahu k výdavkom navrhovateľka síce v podanom odvolaní poukazuje na výdavky, ktoré musí vynaložiť pre svoje každodenné životné potreby, a to náklady na služby spojené s bežným užívaním bytu vo výške 250 eur mesačne, náklady na telefón vo výške 30 eur mesačne, výdavky na lieky vo výške 60 eur mesačne a stravu a základné hygienické potreby vo výške cca 120,-, t.j. výdavky v celkovej výške 460,- eur mesačne, nijaký z uvádzaných a tvrdených výdavkov navrhovateľka však nepreukázala, keď bez ich preukázania nie je možné priznať navrhovateľke oslobodenie od súdnych poplatkov (uvedené je na jej úkor). Navrhovateľka tak preukázala len príjmy predložením potvrdenia o výške dôchodkových dávok, pričom preukázanie výdavkov, a to čo i len sčasti (napríklad doklady o zaplatení liekov, ktoré navrhovateľka skutočne užíva), absentuje a vynaložené výdavky tak zostali len v rovine tvrdení bez ich reálneho preukázania. S prihliadnutím na to, že navrhovateľka nepreukázala, že by jej pomery odôvodňovali priznanie oslobodenia od súdnych poplatkov, je nutné konštatovať, že tým nesplnila jednu zo zákonných podmienok pre priznanie oslobodenia od súdnych poplatkov v zmysle vyššie citovaného zákonného ustanovenia, pričom ust. § 138 O.s.p. požaduje pre priznanie oslobodenia od súdnych poplatkov kumulatívne splnenie obidvoch podmienok a vzhľadom na skutočnosť, že navrhovateľka nesplnila ani prvú podmienku pre priznanie oslobodenia od súdnych poplatkov (majetkové, zárobkové, rodinné, zdravotné, osobné pomery), odvolací súd sa preto druhou podmienkou (skutočnosť, či zo strany účastníka domáhajúceho sa priznania oslobodenia od súdnych poplatkov, nejde buď o svojvoľné alebo zrejme bezúspešné uplatňovanie či bránenie práva) nezaoberal a z uvedeného dôvodu rozhodol odvolací súd tak, že navrhovateľke oslobodenie od súdnych poplatkov nepriznal. Odvolací súd z vyššie uvedených dôvodov podľa ust. § 219 O.s.p. preto napadnuté uznesenie súdu prvého stupňa ako vecne správne potvrdil. Toto rozhodnutie bolo prijaté senátom Krajského súdu v Bratislave pomerom hlasov 3:0 (ust. § 3 ods. 9 zák. č. 757/2004 Z. z. o súdoch a o zmene a doplnení niektorých zákonov). Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2012:1509211980.2 (dáta aktuálne k 14. 11. 2026). Záväzné je znenie zverejnené súdom.




